b'\n_START_ARTICLE_\nHelena Petrovna Blavatsky\n_START_SECTION_\nBiografi\n_START_PARAGRAPH_\nHelena Petrovna von Hahn ble f\xc3\xb8dt natt til den 31. juli 1831 i byen Jekaterinoslav i Ukraina, som den gangen var en provins i det russiske imperiet. Hun var datter av oberst Peter von Hahn, en russisk offiser av tysk, adelig herkomst. Han nedstammet fra grevene Hahn von Rottenstern-Hahn i Basedow, Mecklenburg, som emigrerte til Russland p\xc3\xa5 1700-tallet. Moren Helena de Fadeyev tilh\xc3\xb8rte en gammel russisk adelsslekt, og skrev et dusin noveller under pseudonymet \xc2\xabZenaida R.\xc2\xbb. Hun ble beskrevet som \xc2\xabden russiske George Sand\xc2\xbb av Vissarion Belinskij._NEWLINE_Helenas s\xc3\xb8ster Vera Zhelikhovskij var barnebokforfatter, men skrev ogs\xc3\xa5 fantastiske historier om okkulte emner._NEWLINE_Morens far Andrej Mikhailovitsj Fadeyev var guvern\xc3\xb8r i Saratov og senere i Tbilisi. Morens mor var prinsesse Yelena Dolgoruki. De var begge prominente skikkelser i Russlands opplysningstid. _NEWLINE_Grev Sergej Juljevitsj Witte, som var russisk finansminister, og deretter statsminister under Tsar Nikolaj II av Russland, var hennes s\xc3\xb8skenbarn. I sine memoarer omtaler Grev Witte sine m\xc3\xb8ter med Helena._NEWLINE_Moren d\xc3\xb8de 28 \xc3\xa5r gammel, da datteren Helena var 11. Hun og broren bodde deretter hos sine besteforeldre. _NEWLINE_I 1848, mindre enn 17 \xc3\xa5r gammel, ble Helena gift med den 40 \xc3\xa5r gamle Nikifor Vasiljevitsj Blavatsky, som var viseguvern\xc3\xb8r i Jerevan. Etter tre m\xc3\xa5neder  r\xc3\xb8mte hun fra ham og kom seg ombord p\xc3\xa5 en dampb\xc3\xa5t fra Tbilisi til Istanbul. _NEWLINE_Deretter er det vanskelig \xc3\xa5 f\xc3\xb8lge hennes  ferd. Hun presenterte ved ulike anledninger ulike beretninger om  reiser til blant annet Amerika, Java, Ceylon, India og Tibet. Sikkert er det iallfall at hun hadde bes\xc3\xb8kt Egypt og andre land i Midt\xc3\xb8sten, hadde opptr\xc3\xa5dt som sirkusrytter og sp\xc3\xa5dame, overlevd skipsforlis og kjempet med Garibaldis soldater i Italia. Overalt hadde hun opps\xc3\xb8kt mystikere og okkultister og ervervet seg inng\xc3\xa5ende kjennskap til den esoteriske tradisjon.\n_START_SECTION_\nTil India\n_START_PARAGRAPH_\nI 1878 reiste Olcott og Blavatsky til Bombay, med sikte p\xc3\xa5 \xc3\xa5 sl\xc3\xa5 sammen Teosofisk samfunn og den hinduiske reformsekten Arya Samaj. Teosofene viste respekt for Indias religi\xc3\xb8se tradisjoner og ble derfor m\xc3\xb8tt med sympati hos mange indere, mens de britiske koloniherrer med f\xc3\xa5 unntak var fiendtlig innstilt. Et av de f\xc3\xa5 unntakene var redakt\xc3\xb8ren for avisa The Pioneer i Allahabad, A. P. Sinnett, en mann som lenge hadde v\xc3\xa6rt interessert i okkulte og spiritualistiske fenomener. _NEWLINE_Madame Blavatsky demonstrerte assorterte fenomener for ham; astrale bjeller og bankende m\xc3\xb8bler,  dessuten materialisering av en kaffekopp med sk\xc3\xa5l, en flaske vann, et utfylt medlemsbrev i Teosofisk samfunn og en forsvunnet brosje. _NEWLINE_ _NEWLINE_H. P. Blavatsky hevdet at hun hadde sine okkulte kunnskaper fra en gruppe h\xc3\xb8yt utviklede mennesker, mahatmaene eller mestrene. Sinnett ba om \xc3\xa5 f\xc3\xa5 kontakt med disse mestrene. _NEWLINE_I l\xc3\xb8pet av de neste fire \xc3\xa5rene fikk Sinnett og hans venn A. O. Hume en mengde brev fra mestrene Koot Hoomi Lal Singh og Morya.  Noen kom i posten, andre falt ned fra taket eller l\xc3\xa5 plutselig foran dem. Sinnett fikk gjennom disse brevene en  innf\xc3\xb8ring i okkult filosofi som dannet grunnlaget for hans b\xc3\xb8ker Esoteric Buddhism og The Occult World._NEWLINE_Brevene er seinere blitt offentliggjort under navnet The Mahatma Letters to A. P. Sinnet, og utgj\xc3\xb8r en hj\xc3\xb8rnestein i den teosofiske litteraturen. Originalene er blitt deponert i British Museum i London. Brev fra Koot Hoomi og Morya til andre mottakere er ogs\xc3\xa5 utgitt i flere bind under navnet Letters from the Masters of the Wisdom._NEWLINE_Blavatsky og Olcott kontaktet religi\xc3\xb8se ledere fra ulike trossamfunn i India og p\xc3\xa5 Sri Lanka, og bidro til \xc3\xa5 stimulere nasjonal og religi\xc3\xb8s selvbevissthet i hele S\xc3\xb8r-Asia.  Buddhismen p\xc3\xa5 Sri Lanka  ble vitalisert av Oberst Olcott som innf\xc3\xb8rte undervisning  i buddhisme p\xc3\xa5 singalesisk.  Initiativet til \xc3\xa5 danne den indiske nasjonalkongressen ble tatt p\xc3\xa5 et m\xc3\xb8te i Teosofisk samfunn, og Mahatma Gandhi fikk \xc3\xb8ynene opp for hinduismens visdom via Teosofisk samfunn i London. Ikke alle satte  pris p\xc3\xa5 denne virksomheten._NEWLINE_I 1885 ble Madame Blavatsky anklaget for \xc3\xa5 ha forfalsket mahatmabrevene av avisa Madras Christian College Magazine. To ansatte ved det teosofiske hovedkvarteret som n\xc3\xa5 var flyttet til  Adyar utenfor Madras, hr. og fru Coulomb, hevdet \xc3\xa5  ha  hjulpet henne med en lang rekke bedragerier. _NEWLINE_Selskapet for Psykisk Forskning sendte den unge Richard Hodgson til Adyar for \xc3\xa5 granske p\xc3\xa5standene. Han  rapporterte at alle Blavatskys p\xc3\xa5st\xc3\xa5tte fenomener var falske. Han mente madame Blavatsky  var  russisk agent, og  at arbeidet med teosofien var et skalkeskjul for dette. Rapporten f\xc3\xb8rte til omfattende utmeldinger av Teosofisk samfunn.\n_START_SECTION_\nDen hemmelige l\xc3\xa6re\n_START_PARAGRAPH_\nI Europa fortsatte H P Blavatsky \xc3\xa5 arbeide sitt hovedverk. The Secret Doctrine (Den Hemmelige L\xc3\xa6re) ble utgitt i 1888, i to bind, p\xc3\xa5 tilsammen over 1500 tettskrevne sider.  Boka er formet som kommentarer til et ellers ukjent manuskript, Dzyans Bok, som mahatmaene Koot Hoomi og Morya fra Tibet skal ha overf\xc3\xb8rt til henne ved telepatisk midler.  _NEWLINE_Kritikere hevder at hun selv hadde funnet opp Dzyans stanzer, men nyere religionsforskning og vitnesbyrd fra tibetansk hold viser likevel at er samsvar mellom madame Blavatskys l\xc3\xa6re og aspekter av tibetansk buddhisme. Den n\xc3\xa5v\xc3\xa6rende Dalai Lama har ved flere anledninger bes\xc3\xb8kt Teosofisk samfunn i Adyar, og deltatt p\xc3\xa5 teosofiske arrangementer andre steder. Han har ber\xc3\xb8mmet Blavatskys store innsats for \xc3\xa5 spre kunnskapen om tibetanske religi\xc3\xb8se tradisjoner._NEWLINE_Madame Blavatsky skriver at mennesket eksisterer p\xc3\xa5 mange plan, fra det guddommelige til det fysiske. Hun skriver om forsvunne h\xc3\xb8ykulturer p\xc3\xa5 Atlantis og i Egypt. Videre skriver hun at mennesket skal utvikle  seg gjennom en serie  p\xc3\xa5 sju rotraser, hvorav dagens menneskehet stort sett  tilh\xc3\xb8rer femte underrase av femte rotrase.  Blant Blavatskys tilhengere har enkelte grupper tatt hennes l\xc3\xa6re til inntekt for rasistiske ideologier. Blant annet spilte teosofiens rasel\xc3\xa6re en rolle i utviklingen av nazismen.   _NEWLINE_Fra 1887 til sin d\xc3\xb8d i 1891 levde madame Blavatsky i London. Foruten \xc3\xa5 gj\xc3\xb8re ferdig Den Hemmelige L\xc3\xa6re, skrev hun flere mindre b\xc3\xb8ker, bl.a. N\xc3\xb8kkelen til teosofi og Stillhetens r\xc3\xb8st. _NEWLINE_Hun deltok aktivt i den teosofiske virksomheten, som leder for den europeiske seksjonen, som redakt\xc3\xb8r for tidsskriftet Lucifer, som inspirator og som foredragsholder, s\xc3\xa6rlig i Blavatskylosjen. Hun tok dessuten initiativet til \xc3\xa5 opprette en \xc2\xabesoterisk seksjon\xc2\xbb innen Teosofisk samfunn. Medlemmene av den esoteriske seksjonen fikk personlig instruksjon fra Madame Blavatsky  i spesielle emner, slik hun ogs\xc3\xa5 hevdet at alle store religioner hadde sin esoteriske kjerne.   _NEWLINE_Flere medlemmer i den esoteriske seksjonen, heriblant den irske poeten W. B. Yeats, var ogs\xc3\xa5 med i Det Gyldne Daggrys Hermetiske Orden._NEWLINE_Madame Blavatsky formulerte et teoretisk grunnlag som de fleste moderne okkulte og esoteriske bevegelser verden over stadig bygger p\xc3\xa5.  Blant de viktigste videref\xc3\xb8rerne av Madame Blavatskys arbeide er Annie Besant og Charles Leadbeater, Alice A. Bailey og Rudolf Steiner.'